
Parlamentul  României

Camera  Deputaţilor
Comisia pentru Sănătate şi Familie
                 Nr. 28/328 / 3 septembrie 2004 

A V I Z 

asupra proiectului de Lege privind publicitatea şi sponsorizarea pentru produsele din tutun    (PLX 477/2004)


Cu adresa nr.PLX 477 din 1 septembrie 2004, Biroul Permanent, în conformitate cu  art.89 şi 107 din Regulamentul Camerei Deputaţilor , a sesizat Comisia pentru sănătate şi familie spre dezbatere şi avizare cu proiectul de Lege privind publicitatea şi sponsorizarea pentru produsele din tutun  (PLX 477/2004), adoptat de către Senat în şedinţa din 30 august 2004.
În urma examinării, în şedinţa din data de 2.09.2004, Comisia pentru sănătate şi familie a  hotărât, în unanimitate , avizarea favorabilă a proiectului de lege cu următoarele amendamente:

1. Art.2 lit.c)

“c) sponsorizare – orice formă de contribuţie publică sau privată, pentru orice eveniment, activitate sau persoană, cu scopul sau având ca efect direct sau indirect promovarea mărcilor produselor din tutun.” 

Motivare: Pentru corelare cu Legea sponsorizării 32/1994, art.5, alineat (1), care distinge între denumirea sponsorului şi mărcile comerciale folosite pentru produsele sale precum şi în concordanţă cu art.4 alin.(2) din prezentul proiect de lege, care interzice promovarea mărcilor produselor din tutun în cadrul sponsorizării, dar nu interzice sponsorizarea în sine , realizată de către entităţile juridice producătoare ssau distribuitoare de ţigarete. De altfel, Directiva 33/2003 interzice doar sponsorizarea cu efecte transfrontiere. Este bine ştiut că, în prezent, companiile de tutun sponsorizează programe umanitare adresate bătrânilor şi categoriilor defavorizate, programe sociale destinate spitalelor şi organizaţiilor neguvernamentale, programe culturale – publicaţii, concerte, instituţii de spectacole.

Autor: Comisia pentru sănătate şi familie .

2. Art.3 alin.(1) lit.a)

“a) în presa scrisă şi alte publicaţii tipărite, cu excepţia anunţurilor prevăzute în mod expres de alte acte normative.”

Motivare : Potrivit Codului Fiscal, preţurile maxime de vânzare cu amănuntul declarate pentru produsele din tutun trebuie să fie publicate în cel puţin două cotidiane naţionale. Interzicerea totală a publicităţii în presa scrisă ne-ar pune în situaţia neîndeplinirii obligaţiei legale de publicare a preţurilor maxime de vânzare cu amănuntul declarate, informaţie absolut obligatorie pentru calcularea accizelor care trebuie să fie virate la bugetul statului.

Autor: Comisia pentru sănătate şi familie .

3. Art.3 alin.(1) lit.c)

“c) pe panouri, copertine sau structuri de afişaj pentru care se datorează taxa pentru afişaj în scop de reclamă şi publicitate prevăzută de Codul fiscal.”
Motivare: Pentru corelare cu dispoziţiile Codului fiscal în ceea ce priveşte publicitatea în locurile publice.

Autor: Comisia pentru sănătate şi familie .

4. Art.3 alin.(1) lit.e)

“e) prin folosirea mărcilor de tutun pe servicii care nu au legătură cu produsele din tutun.”
Motivare: Textul reprezintă traducerea exactă a punctului 2 lit.a) din Recomandarea Consiliului nr.54/2003, care a stat la baza acestei prevederi. Totodată  această formulare , referitoare strict la servicii, este acoperitoare în contextul în care, cu privire la produse, există deja reglementări mai clare şi mai cuprinzătoare, în vigoare încă din anul 2002 – respectiv art.4, alin.(2) din Legea nr.349/2002 care dispune: “folosirea unei embleme sau a unei mărci de tutun pentru promovarea sau comercializarea altor produse este interzisă.”

Autor: Comisia pentru sănătate şi familie .

5. Art.3 alin.(2)

“(2) Publicitatea pentru produsele din tutun este permisă numai în publicaţii destinate în mod exclusiv profesioniştilor din domeniul industriei tutunului  şi în publicaţii care nu au fost editate ori tipărite în România sau într-un stat membru al Uniunii Europene şi nici nu sunt destinate în principal pieţei româneşti sau celei comunitare.”
Motivare: Trebuie menţinută forma iniţială a proiectului pentru concordanţa cu prevederile exprese ale art.3 al Directivei.

Autori: Comisia pentru sănătate şi familie şi Ministerul Sănătăţii .

6. Art.5

“Art.5.- Pentru publicitatea produselor din tutun prin intermediul serviciilor de radiodifuziune şi sponsorizarea programelor de radiodifuziune se aplică prevederile Legii audiovizualului nr.504/2002, cu modificările şi completările ulterioare.”

Motivare: În concordanţă cu prevederile art.3, în contextul în care din Directivă este exceptată televiziunea.

7. Art.6

“Art.6.- (1) Constituie contravenţii, următoarele fapte şi se sancţionează astfel:

a) nerespectarea prevederilor art.3 alin.(1) şi art.4 alin.(1) se sancţionează cu amendă contravenţională de la 25.000.000 la  50.000.000 lei.”
Motivare: Pentru respectarea principiului proporţionalităţii sancţiunii cu gravitatea şi efectele faptelor şi pentru o eficientă aplicare a prevederilor acestui articol.

“b) nerespectarea prevederilor art.4 alin.(2) se sancţionează cu amendă contravenţională de la 5.000.000 la 10.000.000 lei; în cazul în care contravenientul este elev sau student, fapta se sancţionează cu amendă de la 5.000.000 lei la 10.000.000 lei sau cu prestarea unei activităţi în folosul unei comunităţi pe o durată de 50 ore, pentru contravenienţii majori, respectiv pe o durată de 25 de ore, pentru contravenienţii minori, în condiţiile legii.

(2) A doua abatere de la prevederile art.4 alin.(1)se sancţionează cu amendă contravenţională prevăzută la alin.(1) lit.a) şi cu suspendarea temporară a activităţii, de către instituţiile competente.”

Motivare: Propunem menţinerea textului iniţial pentru a respecta definiţia sponsorizării şi prevederile art.4. În formularea Senatului s-ar permite sponsorizarea de către persoanele private (fizice), precum şi pentru respectarea cuantumului amenzilor.

Autori: Comisia pentru sănătate şi familie şi Ministerul Sănătăţii .


În raport de obiectul şi conţinutul său, prezentul proiect de lege face parte din categoria legilor ordinare în conformitate cu prevederile articolului 76 alineatul (2) din Constituţia României, republicată.

